P. Hrušovský, podpredseda NR SR: (2001-10-03):
Páni poslanci odporúčam, aby sme prerušili rokovanie o tomto bode programu a pristúpili k rokovaniu Národnej rady o ďalších bodoch, ktorých predkladateľkou za vládu Slovenskej republiky je pani ministerka. Ďalší bod programu je návrh na vyslovenie súhlasu Národnej rady Slovenskej republiky s prijatím Štvrtého dodatku k Dohode o Medzinárodnom menovom fonde – špeciálna jednorazová alokácia SDR , ktorý prerokúvame ako tlač 1033. Prosím teraz, aby z poverenia vlády pani ministerka odôvodnila návrh na vyslovenie súhlasu s navrhovanou zmluvou. B. Schmögnerová, ministerka financií SR: Ďakujem pekne. Vážená poslanecká snemovňa, návrh na prijatie Štvrtého dodatku článkov Dohody Medzinárodného menového fondu, ktorý sa týka špeciálnej jednorazovej alokácie SDR, je od roku 1997, keď ho schválila Rada guvernérov MMF na výročnom zasadnutí v Hongkongu, pripravený na odsúhlasenie členskými krajinami. Alokácia SDR spočíva v pridelení tejto meny členským štátom na doplnenie ich rezervných aktív. Medzinárodnému menovému fondu vyplýva táto právomoc z čl. 15 jeho stanov. Vzhľadom na to, že ide o špeciálnu jednorazovú alokáciu, musí ju odsúhlasiť minimálne 110 členských štátov, ktoré disponujú 85 % celkového počtu hlasov. K 15. 7. 2001 oznámilo svoj súhlas s návrhom Štvrtého dodatku článkov dohody 108 členských štátov predstavujúcich 72,1 % z celkového počtu hlasov. Ak dodatok prijmú USA a ktorýkoľvek ďalší člen MMF, dodatok nadobudne platnosť. Z belgickej skupiny neoznámilo svoj súhlas už len Slovinsko a Bielorusko. Vzhľadom na to, že pre všetky členské štáty MFF bez rozdielu, či už niekedy boli, alebo neboli účastníkmi alokácie, sa pomer alokácie SDR k členskej kvóte vyrovná na 29,3 %, vychádza sa z výšky členských kvót k 19. 9. 1997. Podiel Slovenskej republiky na pridelení SDR bude predstavovať 75,47 mil. SDR, t. j. približne 98 mil. USD. Na základe uznesenia vlády Slovenskej republiky č. 708 zo dňa 13. 9. 2000 a rozhodnutia Bankovej rady NBS zo dňa 27. 10. 2000 Národná banka Slovenska realizovala predčasné splatenie pôžičky STF (System Transformation Facility) vo výške 75 mil. SDR, ktorá sa mala podľa pôvodného splátkového kalendára splácať do roku 2004. To znamená, že o uvedenú sumu sa znížili devízové rezervy Slovenskej republiky. Pokiaľ bude odsúhlasený návrh Štvrtého dodatku článkov Dohody MMF, bude alokácia SDR, ktorá pripadne Slovenskej republike, v podstate nahrádzať sumu predčasne splatenej pôžičky STF. Alokácia SDR na jednej strane predstavuje zvýšenie devízových rezerv členskej krajiny, na druhej strane však je zároveň pohľadávkou MMF voči nej v prípade, že by sa fond rozhodol anulovať pridelenie SDR. Alokácia SDR podlieha platbe úrokov, ktoré sa platia z pridelenej sumy alokácie podľa základnej úrokovej sadzby. V januári 2001 sa pohybovala v rozpätí 4,42 % až 4,6 %, ktorú MMF stanovuje týždenne. Úroky sú splatné štvrťročne a uhrádzať ich bude Národná banka Slovenska tak, ako to bolo doteraz pri pôžičkách, ktoré MMF poskytol Slovenskej republiky. Z toho vyplýva, že alokácia SDR nebude mať žiadny dosah na štátny rozpočet. Navrhujem, aby Národná rada Slovenskej republiky odsúhlasila prijatie návrhu Štvrtého dodatku článkov Dohody MMF o špeciálnej jednorazovej alokácii SDR. Ďakujem za pozornosť.